**Canllawiau’r GOC ar gyfer Tystion yng Ngwrandawiadau’r Pwyllgor Addasrwydd i Ymarfer**

**Amdanom ni**

Y GOC sy’n rheoleiddio optegwyr a busnesau optegol yn y Deyrnas Unedig. Ar hyn o bryd mae tua 24,500 o optometryddion, optegwyr dosbarthu, myfyrwyr optegol a busnesau optegol ar ein cofrestri.

**Yr hyn rydym yn ei wneud**

Rydym yn amddiffyn y cyhoedd drwy:

* osod safonau ar gyfer addysg optegol, hyfforddiant, perfformiad ac ymddygiad
* cymeradwyo’r cymwysterau sy’n arwain at gofrestriad
* cyhoeddi cofrestr o weithwyr proffesiynol, myfyrwyr a busnesau gofal llygaid yn y DU; ac
* ymchwilio a gweithredu ynghylch pryderon nad yw un o’n haelodau cofrestredig yn addas i:
	+ ymarfer,
	+ hyfforddi’n optegydd, neu
	+ gynnal busnes sydd wedi cofrestru gyda’r GOC.

Mae rhagor o wybodaeth am y broses gwyno i’w gweld yn ein llyfryn ‘Sut i gwyno am optegydd’ sydd ar gael ar ein gwefan yn: <http://www.optical.org/goc/filemanager/root/site_assets/publications/patient_leaflets/how_to_complain/complaints_booklet_final.pdf>

**Pwrpas y ddogfen ganllawiau hon yw**

Pwrpas y canllawiau hyn yw esbonio beth sy’n digwydd os bydd y Cyngor Optegol Cyffredinol (“y GOC”) yn gofyn i chi fod yn dyst mewn un o wrandawiadau’r Pwyllgor Addasrwydd i Ymarfer.

Gofynnir i rai tystion roi tystiolaeth nid gan y GOC ond gan yr optegydd sy’n destun y gwrandawiad (neu gan gyfreithiwr yr optegydd). Os yr optegydd neu eu cyfreithiwr sydd wedi gofyn i chi fod yn dyst, ni fydd peth o’r wybodaeth yn y canllawiau hyn yn berthnasol, a dylai’r optegydd (neu eu cyfreithiwr) ateb unrhyw gwestiynau sydd gennych chi am fod yn dyst. Fodd bynnag gobeithiwn y bydd rhywfaint o’r wybodaeth yn yr adran isod am “beth sy’n digwydd yn y gwrandawiad?” o gymorth i chi.

**Rhai diffiniadau defnyddiol**

Mae “optegydd” yn cyfeirio at unrhyw unigolyn neu fusnes sydd wedi cofrestru gyda’r GOC. Rhaid i optometryddion neu optegwyr dosbarthu unigol gofrestru gyda’r GOC cyn dechrau ymarfer. Yn ogystal, mae’r GOC yn rheoleiddio myfyrwyr optometreg a myfyrwyr opteg ddosbarthu y mae’n rhaid iddynt gofrestru gyda’r GOC er mwyn ymgymryd â hyfforddiant.

“Optometrydd” yw’r person sy’n profi’ch llygaid.

“Optegydd dosbarthu” yw’r person sy’n gosod ac yn cyflenwi’ch sbectol neu lensys cyffwrdd.

Mae optometryddion ac optegwyr dosbarthu yn aml yn cael eu galw’n “optegwyr”. “Aelodau cofrestredig” yw’r term a ddefnyddir yn aml am unigolion sydd wedi cofrestru gyda ni.

Mae “Addasrwydd i ymarfer” yn cyfeirio at:

* addasrwydd optometryddion neu optegwyr dosbarthu cymwys i ymarfer
* yr addasrwydd i ymgymryd â hyfforddiant myfyrwyr optometreg neu opteg ddosbarthu
* addasrwydd busnesau cofrestredig i ymgymryd â busnes (busnesau optegol sydd wedi cofrestru gyda’r GOC).

“Beth yw addasrwydd i ymarfer?”

Os disgrifir aelod cofrestredig fel ‘addas i ymarfer’, mae’n golygu eu bod yn bodloni’r safonau o ran iechyd, cymeriad, gwybodaeth, medr ac ymddygiad sy’n angenrheidiol iddynt wneud eu swydd yn ddiogel ac yn effeithiol.

Bydd “Eich cyswllt GOC” yn aelod o staff o’n cwmni cyfreithwyr sy’n gwneudgwaith cyfreithiol ar ein rhan. Bydd eich ail bwynt cyswllt yn aelod o dîm addasrwydd i ymarfer y GOC. Gweithiwn gyda’n cyfreithwyr i baratoi achos ar gyfer gwrandawiad.

**Pam mae’r GOC wedi gofyn i mi roi tystiolaeth?**

Mae tystion sy’n rhoi tystiolaeth yng ngwrandawiadau’r Pwyllgor Addasrwydd i Ymarfer yn chwarae rôl hanfodol wrth helpu’r GOC i gyflawni ei rôl reoleiddio. Mae gwybodaeth bellach am rôl y GOC (gan gynnwys y Pwyllgorau Ymchwilio ac Addasrwydd i Ymarfer) ar ddiwedd y canllawiau hyn.

Pan fydd cwyn yn cael ei gwneud am optegydd, bydd y GOC yn ymchwilio i’r gŵyn honno, cyn i’r Pwyllgor Ymchwilio ystyried pa gamau a ddylai gael eu cymryd. Yn rhan o’r ymchwiliad hwnnw, gall eich cyswllt GOC eich holi am y digwyddiadau sy’n berthnasol i’r gŵyn honno.

Os bydd y Pwyllgor Ymchwilio yn penderfynu bod angen i’r Pwyllgor Addasrwydd i Ymarfer ymdrin â’r gŵyn mewn gwrandawiad ffurfiol, mae’n debyg y bydd eich cyswllt GOC yn gofyn i chi lofnodi datganiad tyst ffurfiol.

Oni bai bod yr optegydd yn y gŵyn yn derbyn bod yr hyn mae’ch datganiad tyst yn ei ddweud yn wir, mae’n debygol y bydd angen i chi fynychu gwrandawiad y Pwyllgor Addasrwydd i Ymarfer i roi tystiolaeth.

**BETH MAE HYN YN EI OLYGU I CHI?**

**BETH SY’N DIGWYDD CYN Y GWRANDAWIAD?**

**Pennu dyddiad y gwrandawiad**

Os yw’r GOC wedi gofyn i chi roi tystiolaeth fel tyst, bydd eich cyswllt GOC yn eich holi am y dyddiadau y byddwch chi ar gael i fynychu’r gwrandawiad. Lle bo’n bosibl byddwn yn ceisio gwneud yn siŵr bod y gwrandawiad yn cael ei gynnal ar ddyddiad sy’n gyfleus i chi. Fodd bynnag, nid yw hyn yn bosibl bob tro, am fod llawer o bobl yn cymryd rhan yn y mwyafrif o wrandawiadau a gall fod yn anodd dod o hyd i ddyddiad sy’n gyfleus i bawb.

Pan fydd dyddiad y gwrandawiad wedi cael ei bennu, ceisiwn osgoi ei newid gan fod hynny’n peri anghyfleustra i bawb dan sylw, gan eich cynnwys chi. **Helpwch ni gyda hyn drwy:**

* **osgoi gwneud apwyntiadau eraill ar unrhyw ddyddiad rydych wedi dweud y byddech chi ar gael i fynychu gwrandawiad, lle bo’n bosibl; a**
* **rhoi gwybod i’ch cyswllt GOC cyn gynted â phosibl am unrhyw newidiadau nad oes modd eu hosgoi i’r dyddiadau y byddech chi ar gael.**

Bydd eich cyswllt GOC yn rhoi gwybod i chi cyn gynted ag y bydd dyddiad y gwrandawiad wedi cael ei bennu, gan roi unrhyw wybodaeth mae ei hangen arnoch chi am deithio i’r gwrandawiad a hawlio treuliau. Os bydd angen i chi aros dros nos, yna byddwn yn trefnu’ch llety i chi mewn gwesty. Fel arfer byddwn yn gofyn i chi wneud eich trefniadau teithio eich hun.

Bydd eich cyswllt GOC hefyd yn gofyn i chi a fyddwch chi’n dymuno tyngu llw crefyddol ar lyfr sanctaidd yn y gwrandawiad, neu gadarnhau gwirionedd y dystiolaeth byddwch chi’n ei rhoi. Os dymunwch dyngu llw crefyddol ar lyfr sanctaidd yn y gwrandawiad, nodwch ba lyfr sanctaidd a fyddai’n briodol, er mwyn i ni gael gwneud trefniadau iddo fod ar gael yn y gwrandawiad.

Os yr optegydd (neu eu cyfreithiwr) sydd wedi gofyn i chi roi tystiolaeth, nhw a fydd yn gyfrifol am gysylltu â chi ynglŷn â’r trefniadau am y gwrandawiad.

**Gwysion am dystion**

Weithiau mae’r GOC yn cyflwyno gwŷs Llys i dyst, sy’n golygu os na fydd y tyst yn mynychu’r gwrandawiad wedyn, gall achos cyfreithiol gael ei ddwyn. Nid yw’r GOC yn debygol o gyflwyno gwŷs Llys i chi ond os byddwch naill ai’n anfodlon mynychu’r gwrandawiad, neu rydych chi’n ei chael yn anodd cael amser i ffwrdd o’r gwaith i fynychu’r gwrandawiad.

**Cymorth sydd ar gael i bobl ag anableddau/sydd angen cefnogaeth arall**Os oes gennych chi anabledd, anawsterau cyfathrebu neu anghenion eraill, trafodwch hyn gyda’ch cyswllt GOC (neu os ydy’r optegydd wedi gofyn i chi roi tystiolaeth, gyda nhw neu eu cyfreithiwr) cyn gynted â phosibl, er mwyn i ni drefnu bod cymorth priodol ar gael i chi ar ddiwrnod y gwrandawiad (er enghraifft, trefnu i gyfieithydd iaith arwyddion fod yn bresennol neu, os oes gennych chi nam ar eich golwg, drefnu bod gwybodaeth ysgrifenedig ar gael i chi mewn fformat gwahanol).

Os oes gennych chi anabledd, salwch neu gyflwr fel problem iechyd meddwl, anabledd dysgu, anabledd corfforol neu’n cael anawsterau mewn sefyllfaoedd cymdeithasol, gall hyn effeithio ar sut rydych yn rhoi tystiolaeth.

Gall y ffordd rydych yn rhoi tystiolaeth gael ei dylanwadu hefyd os ydych yn fictim cwyn am faterion rhywiol, neu os teimlwch dan fygythiad oherwydd eich oedran, rhyw, hil, cefndir diwylliannol neu rywioldeb.

Os oes gennych chi unrhyw bryderon am roi tystiolaeth yn y gwrandawiad am un o’r rhesymau hyn, rhowch wybod am hyn i’ch cyswllt GOC (neu os yr optegydd sydd wedi gofyn i chi roi tystiolaeth, rhowch wybod iddyn nhw neu eu cyfreithiwr) cyn gynted â phosibl. Byddant yn trafod y sefyllfa gyda chi, ac yn gadael i chi wybod os oes unrhyw ffordd y gallwn ni eich helpu i roi’ch tystiolaeth.

Deallwn fod bod yn dyst yn gallu bod yn brofiad straenus. Os teimlwch chi fod angen rhagor o help neu gyngor arnoch chi, efallai y dymunwch siarad â rhywun sy’n annibynnol ar y GOC. Un corff y byddwch chi efallai eisiau siarad â nhw am gyngor yw WITNESS, a gallwch gysylltu â nhw ar: <http://www.popan.org.uk/index.htm>.

Os hoffech chi ymweld â’r GOC cyn rhoi tystiolaeth yna gadewch i’ch cyswllt GOC wybod. Byddwn yn dangos ystafell y gwrandawiad i chi ac yn esbonio proses gwrandawiadau.

**BETH SY’N DIGWYDD YN Y GWRANDAWIAD?**

**Ble mae gwrandawiadau’n cael eu cynnal?**

Mae’r mwyafrif o wrandawiadau yn cael eu cynnal yn swyddfa’r GOC yn 41 Harley Street, London, W1G 8DJ. Gallwch ddod o hyd i wybodaeth am sut i gyrraedd swyddfa’r GOC ar ein gwefan, [http://www.optical.org](http://www.optical.org/). Mae’r swyddfa yn agos at Oxford Street yng nghanol Llundain. Y gorsafoedd tiwb agosaf yw Oxford Circus, Bond Street a Great Portland Street.

Mae nifer fach o wrandawiadau yn cael eu cynnal mewn mannau eraill yn agos at swyddfa’r GOC. Bydd eich cyswllt GOC (neu os yr optegydd sydd wedi gofyn i chi roi tystiolaeth, yr optegydd neu eu cyfreithiwr) yn dweud wrthych chi ble caiff y gwrandawiad ei gynnal a faint o’r gloch dylech chi gyrraedd pan fyddant yn cadarnhau dyddiad y gwrandawiad. Gwnewch yn siŵr eich bod yn gadael hen ddigon o amser i deithio i’r gwrandawiad.

Os y GOC sydd wedi gofyn i chi roi tystiolaeth ac rydych yn cyrraedd swyddfa’r GOC cyn dechrau’r gwrandawiad, bydd cyfreithiwr y GOC yn cyflwyno ei hun i chi ac yn ateb unrhyw gwestiynau sydd gennych chi. Os byddwch yn cyrraedd ar ôl i’r gwrandawiad ddechrau, mae’n bosibl na fydd cyfle gennych chi i siarad â chyfreithiwr y GOC cyn eich tro chi i roi’ch tystiolaeth.

**Pwy fydd yn y gwrandawiad?**

***Aelodau’r Pwyllgor Addasrwydd i Ymarfer***

Fel arfer mae pum aelod o’r Pwyllgor ar y panel yn y gwrandawiad, sy’n cynnwys dau optegydd ac o leiaf dau berson lleyg (h.y. pobl nad ydynt yn optegwyr). Eu rôl yw gwrando ar y dystiolaeth a gwneud penderfyniadau. Mae Cadeirydd y panel bob amser yn berson lleyg.

***Y Cynghorydd Cyfreithiol***

Uwch gyfreithiwr annibynnol, sydd â’r rôl o roi cyngor cyfreithiol o’r Pwyllgor a chynorthwyo’r Cadeirydd wrth wneud yn siŵr bod y gwrandawiad yn cael ei gynnal yn deg. Nid yw’r Cynghorydd Cyfreithiol yn chwarae unrhyw rôl ym mhenderfyniadau’r Pwyllgor.

***Cyfreithiwr y GOC***

Cyfreithiwr y GOC sy’n gyfrifol am gyflwyno’r dystiolaeth mae’r GOC wedi ei chasglu am y gŵyn. Dyma’r person cyntaf a fydd yn gofyn cwestiynau i chi pan fyddwch yn rhoi tystiolaeth. Os y GOC sydd wedi gofyn i chi roi tystiolaeth, dyma’r person a fydd eich cyswllt GOC efallai hefyd.

***Yr optegydd/optegwyr***

Gall y gŵyn ymwneud ag un neu fwy o optegwyr. Mae rhai optegwyr yn dewis mynychu eu gwrandawiad, a rhai’n dewis peidio â bod yn bresennol. Os bydd optegydd yn mynychu’r gwrandawiad, efallai na fydd yn dweud dim, neu efallai y bydd yn rhoi tystiolaeth i’r Pwyllgor.

Weithiau nid yw optegwyr yn defnyddio cyfreithwyr i’w cynrychioli yn y gwrandawiad. Os felly, yr optegydd fydd yn cyflwyno eu tystiolaeth i’r Pwyllgor a’r cwestiynau i’r tystion.

O dan rai amgylchiadau ni chaniateir i’r optegydd ofyn cwestiynau i chi’n uniongyrchol, er enghraifft os y gŵyn yw eich bod wedi bod yn fictim camymddygiad rhywiol gan yr optegydd.

Os oes gennych chi unrhyw bryderon am y posibilrwydd mai’r optegydd o bosibl a fydd yn gofyn cwestiynau i chi pan fyddwch chi’n rhoi tystiolaeth, trafodwch hyn gyda’ch cyswllt GOC yn gynnar.

***Cyfreithiwr yr optegydd***

Os bydd yr optegydd yn cyfarwyddo cyfreithiwr i’w cynrychioli, dyma pwy fydd yn cyflwyno achos yr optegydd i’r Pwyllgor. Dyma hefyd a fydd yn gofyn cwestiynau i’r tystion ar ran yr optegydd.

***Yr adysgrifydd***

Mae’r GOC yn trefnu i adysgrifydd gymryd nodiadau o’r gwrandawiad fel bod gennym gofnod llawn o’r hyn a gafodd ei ddweud.

***Y Rheolwr Gwrandawiadau***

Mae Rheolwr Gwrandawiadau’r GOC yn mynychu pob gwrandawiad i roi cymorth gweinyddol i’r Pwyllgor. Dyma’r person sy’n gyfrifol hefyd am drefnu dyddiadau gwrandawiadau. Nid yw’r Rheolwr Gwrandawiadau yn cymryd rhan ym mhenderfyniadau’r Pwyllgor.

***Tystion***

Gall y GOC neu’r optegydd ofyn i dyst roi tystiolaeth mewn gwrandawiad.

***Arsylwyr***

Mae’r mwyafrif o wrandawiadau yn cael eu cynnal yn gyhoeddus, sy’n golygu y gall fod aelodau o’r wasg neu’r cyhoedd yno.

**Aros i roi tystiolaeth**

Ni chaniateir i dystion fynd i mewn i ystafell y gwrandawiad nes ei bod yn bryd iddynt roi tystiolaeth. Y rheswm am hyn yw gwneud yn siŵr nad yw eu tystiolaeth yn cael ei dylanwadu gan unrhyw beth sy’n cael ei ddweud gan neb arall. Ar ddiwrnod y gwrandawiad gofynnir i chi aros nes ei bod yn bryd i chi roi tystiolaeth – naill ai mewn ystafell gyfarfod ar wahân, neu tu allan i ystafell y gwrandawiad ei hun. Bydd eich cyswllt GOC wedi anfon copi o’ch datganiad tyst atoch chi, ac efallai y dymunwch ddod ag ef gyda chi a darllen drwyddo i’ch atgoffa cyn i chi roi tystiolaeth.

Mae’n bwysig iawn nad ydych yn siarad am yr achos gydag unrhyw dystion eraill cyn i chi roi’ch tystiolaeth.

Ceisiwn wneud yn siŵr bod gwrandawiadau’n rhedeg yn brydlon, ond weithiau mae oedi’n digwydd o ganlyniad i broblemau annisgwyl ar ôl i’r gwrandawiad ddechrau (er enghraifft weithiau mae’n rhaid ymdrin â dadleuon cyfreithiol cyn bod modd galw am dystion i roi tystiolaeth). Mae’n bosibl felly y bydd yn rhaid i chi aros am amser hir cyn rhoi tystiolaeth. Ar brydiau mae’n rhaid i ni ofyn i dystion ddod yn ôl ar ddiwrnod gwahanol.

Os yw’r GOC wedi gofyn i chi roi tystiolaeth, bydd cyfreithiwr y GOC /eich cyswllt GOC yn rhoi’r wybodaeth ddiweddaraf i chi am amserlen y gwrandawiad ar y diwrnod.

Rydym yn argymell eich bod yn dod â rhywbeth i’w ddarllen, eich gliniadur neu dabled. Mae gan y GOC fynediad rhyngrwyd di-wifr a fydd ar gael i chi. Efallai y bydd yn rhaid i chi aros cyn cael eich galw i roi tystiolaeth. Ceisiwn roi gymaint o fanylion am amseriadau ag y gallwn ni ond gofynnwn i chi fod yn amyneddgar gyda ni.

Dylech chi sicrhau hefyd bod gennych ddigon o arian i brynu bwyd a lluniaeth pan fyddwch chi eu hangen yn ystod y dydd. Nid oes unrhyw ffreutur yn y GOC felly bydd yn rhaid i chi brynu’r rhain o siopau lleol. Gall ein staff ni roi’r dewisiadau i chi ar ddiwrnod y gwrandawiad. Gallwn ni ddarparu te/coffi a dŵr i chi.

Os hoffech i ni drefnu bwyd a lluniaeth i chi, gadewch i’ch cyswllt GOC wybod o leiaf tri diwrnod cyn byddwch yn dod i’r gwrandawiad er mwyn i ni gael eu harchebu i chi. Os trefnwn ni fwyd i chi, ni fydd yn rhaid i chi dalu am hyn. Bydd y pecyn a drefnwn i chi yn cynnwys:

* te, coffi, bisgedi, dŵr
* detholiad o frechdanau a ciabattas, plât ffrwythau, creision, dŵr neu sudd ffrwythau (oren neu afal).

Gadewch i ni wybod os oes gennych chi unrhyw anoddefiadau neu alergeddau bwyd.

Mae amrywiaeth o lefydd yn y cyffiniau i brynu bwyd a lluniaeth. Mae’r rhain yn cynnwys Oxford Street, Marylebone High Street, Cavendish Square a Great Portland Street. Cadwch eich derbynebau a chyfeiriwch at bolisi treuliau’r GOC am yr hyn gallwch chi ei hawlio’n ôl. Gall yr egwyl ginio amrywio o hanner awr i awr.

Weithiau bydd y gwrandawiad yn digwydd mewn lleoliad arall. Os bydd hyn yn digwydd byddwn yn gadael i chi wybod cyn gynted ag y gallwn ni ac yna gallwn eich cynghori am ble i fynd am luniaeth.

**Trefniant Ystafell y Gwrandawiad**

Fel arfer mae’r ystafell lle mae’r gwrandawiad yn cael ei gynnal wedi ei drefnu yn y modd isod:

**Cynghorydd Cyfreithiol**

**Cadeirydd**

Aelod o’r Pwyllgor

Aelod o’r Pwyllgor

Aelod o’r Pwyllgor

Aelod o’r Pwyllgor

**Tyst**

**Cyfreithiwr yr optegydd**

**Cyfreithiwr y GOC**

Rheolwr Gwrandaw-iadau

Adysgrifydd

**Optegydd**

Oriel gyhoeddus

Oriel gyhoeddus

Oriel gyhoeddus

Oriel gyhoeddus

Oriel gyhoeddus

Oriel gyhoeddus

Oriel gyhoeddus

Oriel gyhoeddus

**Beth sy’n digwydd cyn i chi roi tystiolaeth?**

Pan ddaw eich tro chi i roi tystiolaeth bydd y Rheolwr Gwrandawiadau yn eich casglu i’r man aros/ ystafell gyfarfod ac yn mynd â chi i ystafell y gwrandawiad. Gofynnir i chi sefyll tu ôl i’r bwrdd tystion tra byddwch naill ai’n tyngu llw crefyddol ar lyfr sanctaidd neu’n cadarnhau gwirionedd y dystiolaeth rydych yn mynd i’w rhoi. Yna gofynnir i chi eistedd. Fel arfer bydd Cadeirydd y Pwyllgor yn cyflwyno aelodau’r Pwyllgor fel eich bod yn gwybod pwy yw pob un ohonynt.

Os y GOC sydd wedi gofyn i chi roi tystiolaeth, bydd cyfreithiwr y GOC wedyn yn gofyn i chi ddatgan eich enw a’ch cyfeiriad cyn rhoi’ch tystiolaeth. Fel arfer bydd y cwestiynau maent yn eu gofyn i chi yn seiliedig ar y datganiad tyst rydych chi wedi ei wneud, er bod angen gofyn cwestiynau am faterion ychwanegol weithiau. Ar ôl iddynt orffen eich holi, bydd cyfreithiwr yr optegydd yna’n cael cyfle i ofyn cwestiynau i chi neu herio’r hyn rydych chi eisoes wedi ei ddweud (yr enw ar hyn yw croesholi). Hefyd gall y Pwyllgor eu hunain (neu eu Cynghorydd Cyfreithiol) ofyn rhoi cwestiynau i chi. Yn olaf, gall cyfreithiwr y GOC neu gyfreithiwr yr optegydd ofyn rhai cwestiynau pellach i chi (er nad yw hyn bob amser yn angenrheidiol). Os yr optegydd sydd wedi gofyn i chi roi tystiolaeth, yr un yw’r broses, ond y person cyntaf i’ch holi fydd cyfreithiwr yr optegydd (a bydd ganddo gyfle hefyd i ofyn unrhyw gwestiynau i chi ar y diwedd).

Wrth roi’ch tystiolaeth, gwnewch yn siŵr eich bod yn siarad yn glir ac yn araf fel bod pawb yn gallu eich clywed a’ch bod yn ateb y cwestiwn a gafodd ei ofyn i chi.

Os nad ydych yn siŵr eich bod yn deall cwestiwn, gofynnwch iddo gael ei ailadrodd neu ei wneud yn gliriach i chi. Os nad ydych yn gwybod yr ateb i gwestiwn, dylech chi ddweud hynny. Os gofynnir cwestiwn i chi am ddogfen, fel arfer bydd y person sy’n gofyn y cwestiwn i chi yn dangos copi o’r ddogfen honno i chi. Gwnewch yn siŵr eich bod yn cymryd cymaint o amser ag y mae arnoch chi ei angen i ddarllen y ddogfen cyn ateb y cwestiwn.

**Gohiriadau**

Ceisiwn wneud yn siŵr bod digon o amser i chi orffen rhoi’ch tystiolaeth ar yr un diwrnod. Fodd bynnag weithiau mae angen i wrandawiad y diwrnod hwnnw ddod i ben (neu gael ei “ohirio”) cyn i chi orffen rhoi’ch tystiolaeth (mae gwrandawiad bob dydd fel arfer yn gorffen erbyn 5pm). Gallai hynny ddigwydd os oes gan gyfreithiwr yr optegydd neu’r Pwyllgor lawer mwy o gwestiynau i chi nag oeddem yn disgwyl, neu os nad oedd modd i chi ddechrau rhoi tystiolaeth tan yn hwyr yn y dydd. Os bydd hynny’n digwydd, bydd eich cyswllt GOC yn trafod â chi pryd y bydd rhaid i chi ddod yn ôl i orffen rhoi’ch tystiolaeth.

Nes i chi orffen rhoi’ch tystiolaeth rydych yn aros “ar lw” – sy’n golygu bod rhaid i chi beidio â thrafod yr achos na’ch tystiolaeth gyda neb (p’un a ydynt yn ymwneud â’r gwrandawiad neu beidio).

**Beth sy’n digwydd ar ôl i chi roi tystiolaeth?**

Ar ôl i chi ateb cwestiynau pawb fel arfer byddwch yn rhydd i adael y gwrandawiad. Os dewiswch adael y gwrandawiad mae’n rhaid i chi beidio â thrafod eich tystiolaeth (gan gynnwys y cwestiynau a ofynnwyd i chi) gydag unrhyw dystion eraill a fydd yn aros i roi tystiolaeth.

Os dymunwch aros i arsylwi ar weddill y gwrandawiad dylech chi gymryd sedd yn yr oriel gyhoeddus yng nghefn ystafell y gwrandawiad (a ddangosir ar y diagram uchod). Sylwch na fydd y GOC yn gallu’ch ad-dalu am unrhyw gostau ychwanegol a allai godi o ganlyniad i’ch dewis i aros i arsylwi ar weddill y gwrandawiad (er enghraifft os bydd aros i arsylwi yn golygu eich bod yn colli’ch trên adref).

**Penderfyniad y Pwyllgor**

Bydd y Pwyllgor yn gofyn i bawb ac eithrio’r Cynghorydd Cyfreithiol adael ystafell y gwrandawiad pan fyddant yn barod i ddechrau’r broses o wneud penderfyniad. Mae proses benderfynu’r Pwyllgor yn ymrannu’n sawl cam, felly mae’n bosibl y byddant yn gofyn i bawb adael yr ystafell sawl tro gwahanol cyn diwedd y gwrandawiad.

**BETH SY’N DIGWYDD AR ÔL Y GWRANDAWIAD?**

**Canlyniad y gwrandawiad**

Os yw’r GOC wedi gofyn i chi fod yn dyst, bydd eich cyswllt GOC yn gadael i chi wybod penderfyniad y Pwyllgor. Os na fyddwch chi wedi clywed oddi wrth eich cyswllt GOC o fewn pythefnos ar ôl y gwrandawiad, cysylltwch â nhw am yr wybodaeth ddiweddaraf. Mae’n bosibl na fydd y gwrandawiad wedi dod i ben.

**Pa gamau gall y Pwyllgor Addasrwydd i Ymarfer eu cymryd?**

Mae gwybodaeth am wrandawiadau’r Pwyllgor Addasrwydd i Ymarfer ar gael yn adran “Ein Gwaith” [http://www.optical.org](http://www.optical.org/).

Os bydd y Pwyllgor Addasrwydd i Ymarfer yn penderfynu nad yw optegydd yn addas i ymarfer, gallant ddilyn un o’r llwybrau canlynol:

**Gorchymyn tynnu’r optegydd o gofrestr y GOC**

Cyfeirir at hyn weithiau fel “dileu” neu “streicio i ffwrdd”. Mae enw’r optegydd yn cael ei dynnu o gofrestr y GOC (ar ôl y cyfnod pan fyddant yn gallu apelio yn erbyn y gorchymyn i’w tynnu). Mae hyn yn golygu na fyddant yn gallu ymarfer/hyfforddi /rhedeg busnes sydd wedi ei gofrestru gyda’r GOC.

Mae proses ar wahân ar gyfer ystyried ceisiadau am adfer i un o gofrestri’r GOC gan unigolion y mae eu henwau wedi eu tynnu o gofrestri’r GOC o ganlyniad i wrandawiad y Pwyllgor Addasrwydd i Ymarfer. Mae manylion ar gael yn adran “Ein Gwaith” [http://www.optical.org](http://www.optical.org/).

**Gwahardd yr optegydd dros dro**

Mae hyn yn golygu y caiff enw’r optegydd ei dynnu o’r gofrestr dros dro (am gyfnod hyd at 12 mis), ac ni fydd yn gallu ymarfer/hyfforddi nes bod cyfnod y gwaharddiad wedi dod i ben.

**Gosod amodau ar gofrestriad yr optegydd**

Mae hyn yn golygu na fydd yr optegydd yn gallu parhau i ymarfer (yn ystod y cyfnod a bennir gan y Pwyllgor Addasrwydd i Ymarfer – uchafswm o dair blynedd) os byddant yn cydymffurfio ag amodau mae’r Pwyllgor Addasrwydd i Ymarfer yn eu gosod (gall amodau o’r fath gynnwys gofyniad i wneud hyfforddiant penodol neu weithio dan oruchwyliaeth yn unig). Bydd y Pwyllgor Addasrwydd i Ymarfer yn adolygu cydymffurfiad yr optegydd â’r amodau yn rheolaidd.

**Gosod cosb ariannol**

Gall y Pwyllgor Addasrwydd i Ymarfer osod dirwy o hyd at £50,000 ar optegydd.

Os bydd y Pwyllgor Addasrwydd i Ymarfer yn penderfynu **nad** yw addasrwydd i ymarfer optegydd wedi ei amharu, gall y Pwyllgor benderfynu rhoi rhybudd i’r optegydd am eu hymddygiad neu eu perfformiad yn y dyfodol.

Mae penderfyniadau’r Pwyllgor ar gael yn adran “Ein Gwaith” ein gwefan yn: [http://www.optical.org](http://www.optical.org/).

**Talu treuliau**

Gall tystion y mae’r GOC wedi eu gofyn i roi tystiolaeth adhawlio eu treuliau rhesymol. Mae gennym ni bolisi treuliau ar wahân sy’n esbonio pa fathau o dreuliau y gallwch eu hawlio oddi wrth y GOC a beth mae’n rhaid i chi ei wneud i hawlio. Bydd eich cyswllt GOC yn anfon copi o hyn cyn y gwrandawiad.

**Rhoi adborth i ni**

Rydym ni eisiau gwneud yn siŵr ein bod ni’n rhoi digon o gefnogaeth i dystion. Os oes gennych chi unrhyw sylwadau neu awgrymiadau, llenwch y ffurflen adborth isod a’i hanfon atom ni.

**Ffurflen Adborth**

Diolch am ein helpu i gyflawni’n dyletswydd statudol wrth ddelio â chwynion addasrwydd i ymarfer. Rydym yn cydnabod y gall bod yn dyst fod yn brofiad straenus. Er mwyn ein helpu i wneud unrhyw welliannau sy’n angenrheidiol i’n prosesau byddem yn ddiolchgar i chi am ateb y cwestiynau isod a dychwelyd y ffurflen hon drwy’r post at:

Fitness to Practice

General Optical Council

41 Harley Street

London

W1G 8DJ

neu drwy’r e-bost at Lisa Davis: ldavis@optical.org

Eich enw: ……………………………………………………………………………………..

Dyddiad(au) yr aethoch chi i wrandawiad y GOC: …………………………………………………….

Enw’r optegydd/optegwyr a oedd yn destun y gwrandawiad: …………………………………………...

1. Oedd yr wybodaeth yn ein dogfen ganllawiau ar gyfer tystion yn ddefnyddiol?

**Oes/Nac oes** (dileer fel y bo’n briodol)

1. Oes unrhyw beth y credwch fod angen i ni ei ychwanegu at ein dogfen ganllawiau ar gyfer tystion i’w gwneud yn fwy defnyddiol?

**Oes/Nac oes** (dileer fel y bo’n briodol). Os oes, rhowch fanylion isod:

................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ................................................................................................................................. .................................................................................................................................

1. A roddodd eich cyswllt GOC ddigon o wybodaeth i chi am broses y gwrandawiad?

**Do/Naddo** (dileer fel y bo’n briodol)

1. A gawsoch chi ddigon o wybodaeth am bwy i gysylltu â nhw gyda chwestiynau?

**Do/Naddo** (dileer fel y bo’n briodol)

1. A roddodd eich cyswllt GOC ddigon o wybodaeth gyfredol i chi am amserlen y gwrandawiad? **Do/Naddo** (dileer fel y bo’n briodol)

Os ydych chi wedi ateb “nac oes/naddo” i unrhyw rai o gwestiynau 3, 4 neu 5, rhowch fanylion pellach isod:

Enw cyswllt y GOC: ………………………………………………………………….

Manylion: …………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ……………………………………………………………………………………………… ………………………………………………………………………………………………

1. A gawsoch chi gopi o’n polisi treuliau?

**Do/Naddo** (dilëer fel y bo’n briodol)

1. Oes unrhyw beth y credwch fod angen i ni ei ychwanegu at ein polisi treuliau i’w gwneud yn fwy defnyddiol?

 **Oes/Nac oes** (dilëer fel y bo’n briodol). Os oes, rhowch fanylion isod:

................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ..............................................................................................................................

1. Oes unrhyw feysydd y broses y credwch i ni eu gwneud yn arbennig o dda?

**Oes/Nac oes** (dilëer fel y bo’n briodol). Os oes, rhowch fanylion isod:

................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ................................................................................................................................. ...........................................................................................................................

1. Oes unrhyw feysydd y broses y teimlwch y gallem ni eu gwella?

**Oes/Nac oes** (dilëer fel y bo’n briodol). Os oes, rhowch fanylion isod:

................................................................................................................................. ................................................................................................................................. ................................................................................................................................. ................................................................................................................................. ................................................................................................................................. .................................................................................................................................

1. Oes gennych chi unrhyw sylwadau pellach am eich profiad?

**Oes/Nac oes** (dilëer fel y bo’n briodol). Os oes, rhowch fanylion isod:

................................................................................................................................. ................................................................................................................................. ................................................................................................................................. ................................................................................................................................. ................................................................................................................................. .................................................................................................................................

Diolch am lenwi’r ffurflen adborth hon.